da da da da da da nb da da en da da da da da en en
Uhyggeligt fund bag vore net - Svanholm Cricketklub
Søndag d. 6. januar 2019 kl. 19:59 af Henrik Pfaff
Fredag d. 4. januar var en ganske almindelig dag på kontoret på Svanholm Park. Kl. 15.35 ganske stille og kort efter myldrede anlægget af politi, retsmedicinere og kriminalteknikere, der også fyldte parkeringspladsen op, så de sædvanlige, der har deres såkaldte aktiviteter på her, for en gangs skyld holdt sig væk, så der var rent og pænt dagen efter.
Hele området fra vores net over til skurene og over til klubhuset blev spærret af.
Her i buskene bag vort net skete det uhyggelige fund
Næstformanden blev nøje afhørt, især om vi havde videooptagelser. Selvom politiet ikke ville sige, hvad aktiviteten skyldtes, kunne etatens interesse i spørgsmålet om hjemløses tilstedeværelse på anlægget godt få ham til at lægge to og to sammen.
Ekstrabladet oplyste senere på aftenen, at en hundelufter havde opdaget et skeletteret lig i buskadset bag vores båse.
Politiets vagtchef oplyser søndag til Ekstrabladet at Københavns Vestegns Politi nu har fået identificeret det påklædte skeletterede lig.
Der er tale om en 66-årig kvinde, som har været efterlyst siden midt september, hvor hun forlod sit bosted.
I øvrigt ganske interessant at se forskellen på behandlingen af historien i BT og Ekstrabladet. De havde begge stort set den samme historie med samme video og billede, men kun Ekstrabladet smækkede Svanholm op med kæmpetyper, mens BT nøjedes med at omtale området som en ”sportsplads”.